Аҟәа ақалақь аҿы, Урыстәылатәи афедерациа ала Аҧсны ахьыҧшымра Азхаҵара ҟалеижьҭеи 8-шықәса аҵра азгәаҭара иазкны астол гьежь мҩаҧысуеит.
Аҟәа. Нанҳәамза 25. Аҧсни Урыстәылеи анаукатәи ауаажәларратәи усзуҩцәеи алахьынҵа зыӡбоз аӡбарала иаартыз аҭоурых аҧышәеи аҧхьаҟатәи аҧеиҧши ирылацәажәеит.
Астол гьежь аусура аартуа, атәыла адәныҟатәи аусқәа рминистр инапынҵақәа назыгӡо Виачеслав Чыркба иазгәеиҭеит: “8-шықәса аҵра ари аиубилеитә рыцхәӡам, аха ари аамҭахәҭа иалагӡаны, Урыстәылатәи Афедерациеи Аҧсни рыбжьара акыр зҵазкуа хра злоу аизыҟазаашьақәа шьақәгылеит. Ари арыцхә даара аҵакы ду амоуп. Уи, жәаҳәарада аҭоурых ианхалоит. Избан акәзар, аӡәырҩы рзы ҟалашьа змамыз, аҧсуаа биҧарацыҧхьаӡа изхьаауаз, аҧсҭазаараҿы анаӡара алыршахеит”.
Ахәҭакахьала, аҭоурыхтә наукақәа ркандидат, Нхыҵ-Кавказтәи ауниверситет, Урыстәыла аҭоурых акафедра адоцент Лиудмила Ермоленко, аҧсуа -аурыс агуманитартә усеицура ибеиоу аҭоурыхтә традициақәа амоуп, уи шықәсырацәа иалагӡаны аполитикатә коньиуктура иадҳәалаӡамкәа, иҭышәынтәаланы ишьақәгылоу аҿиара шамоу ҳнарбоит ҳәа азгәалҭеит.
“Ааигәа Аҧсны аминистрцәа Реилазаара Аҧсни Урыстәылеи рыбжьара аҵарадырреи аквалификациеи разхаҵаразы аиқәшаҳаҭра апроект иақәшаҳаҭхеит. Уи аҩ-ҳәынҭқаррак рҿы аҵарадырра аганахьала аизыҟазаашьатә еимадара аҳәаақәа рырҭбаара иазырхазаауеит”, – ҳәа инаҵшьны иазгәалҭеит Лиудмила Ермоленко.
http://www.apsnypress.info/abk/news/viacheslav-chrygba-a-sny-azkha-ara-azy-a-yr-y-rzy-alasha-zmamyz-a-suaa-bi-aratsy-kha-a-izkhaauaz-ana/